stanford-oval/wikipedia huggingface dataset:
רלב"ג
יצירתו > פירושים נוספים למקרא

פירוש לנביאים ראשונים, נדפס לראשונה במקראות גדולות בומברג.
פירוש לקהלת - בו הציג לדעתו שלמה המלך ספקות ודעות מנוגדות וניסה ליישב את הניגודים - מה שמתבטא במילה "קהלת".
פירושו של רלב"ג לשיר השירים ייחודי. רוב רובם של חכמי ישראל פרשו את שיר השירים כשיר אהבה בין עם ישראל לה', ואילו רלב"ג מפרש את שיר השירים כטקסט שמטרתו היא אפיסטמולוגית; לדעתו, שיר השירים מסביר כיצד יש לגשת למציאות ובאילו כלים עלינו לחקור אותה. לשיטתו, שיר השירים כתוב כמחזה שמשתתפות בו שלוש ישויות בשתי שיחות. דו-שיח אחד הוא בין השכל ההיולי לבין כוחות הנפש, ודו-שיח שני הוא בין השכל ההיולי לשכל הפועל. יש חוקרים הרואים את פירושו לשיר השירים כחלק מן הפולמוס בשאלת לימוד הפילוסופיה - האם ראוי ללמוד פילוסופיה, מי ראוי ללמוד אותה, ובאיזה גיל.
פירוש לאיוב - לדעתו משל ל-5 דעות מנוגדות על ההשגחה וסיבת הסבל והרוע בעולם.
יצירתו > פילוסופיה ומדעים > מלחמות השם

ספרו הפילוסופי העיקרי של רלב"ג, הכולל גם חלק נרחב על אסטרונומיה - בה חידש יותר מבכל תחום אחר. רלב"ג מציין בתוך הספר כי השלים אותו בשנת 1328, אך הוסיף לו תצפיות נוספות אחר כך, ואכן ישנן תצפיות עד לשנת 1339, כך שהעריכה האחרונה של הספר נעשתה לאחר תאריך זה.
הספר נחלק לשישה פרקים:
הישארות הנפש.
הודעת העתידות :החלום, הקסם והנבואה.
ידיעת האל בפרטים.
השגחת האל בעולם.
גרמי השמים.
חידוש העולם.
החלק העוסק באסטרונומיה הושמט מרוב כתבי היד העבריים של החיבור, בשל אורכו הרב ואופיו הטכני, אך תורגם ללטינית כבר בימי הביניים וזכה להשפעה על אסטרונומים שבאו אחריו. הפרקים העוסקים בהמצאתו של רלב"ג - מכשיר המדידה שנודע בשם מטה יעקב, תורגמו ללטינית עוד בחיי המחבר, והוקדשו לאפיפיור קלמנס השישי שישב באביניון, בה פעל רלב"ג תקופה מסוימת.
רלב"ג מציג את המטה, לו הוא קורא "המקל" או "הכלי", כהמצאתו שלו. חוקרים שונים ניסו לטעון על בסיס שמו שהומצא עוד לפניו על ידי מישהו בשם יעקב, אך ניתן לפרש את השם גם כרמז למקלו של יעקב אבינו. מטה יעקב שימש נווטים בלב ים כארבע מאות שנים.
רלב"ג מתאר בספר כיצד ביצע תצפיות של ליקוי חמה בשנת 1335 וליקוי ירח בשנת 1337 ובסך הכל צפה בעשרה ליקויים כדי לאשר את הדגם האסטרונומי שפיתח לתנועת הירח. הוא אחד הראשונים שביסס את שיטתו האסטרונומית על תצפיותיו שלו, ולא על פרשנות למסקנותיו של תלמי. כך למשל הוא מסביר שלפי הדגם של תלמי, גודלו הנראה של הירח בנקודה הקרובה ביותר לכדור הארץ צריך להיות כפול מגודלו בנקודה הרחוקה ביותר - וזה נוגד לחלוטין את התצפיות.
בנוסף לתצפיות עצמן ולחישובים המתמטיים, מופיעות בספר הערות מעשיות על הדרך הנכונה לערוך תצפיות מבלי לפגוע בדיוק.
הספר השפיע על אסטרונומים שפעלו אחריו, במיוחד אלו שכתבו בעברית אך גם בעולם כותב הלטינית. העיבוד המקוצר של ספרו ללטינית נפוץ בעותקים רבים, ועוד במאה ה-17 התאמץ יוהנס קפלר להשיג עותק של החיבור המלא, אם כי לא נראה שהושפע מרעיונותיו של רלב"ג. השפעתו העיקרית הייתה בתחום עריכת התצפיות והשימוש במטה יעקב - בעיקר על האסטרונום הראשון שביצע תצפיות שיטתיות ונרחבות, ברנהרד ואלטר (אנ'), בשנים 1476–1504, רובן באמצעות מטה יעקב.
יצירתו > פילוסופיה ומדעים > מעשה חושב - במתמטיקה

בשנת 1321 כתב הרלב"ג ספר בשם "מעשה חושב" בהקשר לפעולות חשבון, כולל שורש ריבועי ושורש שלישי, זהויות אלגבריות, סכומי סדרות חשבוניות, מקדמים בינומיים וזהויות קומבינטוריות שונות. בשנת 1341 הוא כתב ספר בשם "חכמת התשבורת" (על סינוסים, מיתרים וקשתות) בנושא טריגונומטריה כולל הוכחת משפט הסינוסים וטבלאות סינוסים בדיוק של 5 ספרות. שנה מאוחר יותר הוא כתב ספר פרושים על ספרי אוקלידס.
הרב פרופסור נחום רבינוביץ' טען שהרלב"ג היה "הכותב הראשון שהשתמש באינדוקציה באופן שיטתי, ושהכיר בה כהליך מתמטי נפרד". הרלב"ג כתב גם כמה ספרי הערות על "יסודות" של אוקלידס; בספר "מעשה חושב" (1321) הוא באר את הספרים השביעי, השמיני והתשיעי של אוקלידס, והוכיח תוצאות קומבינטוריות משל עצמו. לשיטה של עלייה צעד אחר צעד ששימשה אותו בהוכחות הוא העניק את השם העברי "הדְרגה". הרב רבינוביץ' הציע שהרלב"ג יכול היה לשאוב את רעיונותיו מפירושו של שבתאי בן אברהם דונולו (913-970) לספר יצירה, שמנה תמורות והסביר כיצד לחשב (רקורסיבית) את מספר התמורות של 3 עצמים מזה של 2 עצמים, של 4 מזה של 3, של 5 מזה של 4, וכן הלאה, עד לתמורות של 7 עצמים (אותן הוא מנה אחת לאחת).
הרלב"ג הוכיח את השלב הראשון בהוכחה של מה שנקרא לימים השערת קטלן (ההשערה (שהוכחה בינתיים) אומרת שלא קיימים עוד זוג מספרים כמו 8 ו-9 - שני מספרים עוקבים ששניהם חזקות)
יצירתו > פילוסופיה ומדעים > ביאורים לאבן רושד ואריסטו

בספרייה הלאומית בירושלים נמצאים עשרות כתבי יד של רלב"ג ובהם ביאורים שונים לכתבי אריסטו ולכתבי אבן רושד. כתבים אלו לא נדפסו.
יצירתו > שערי צדק

ספר המיוחס לרלב"ג, והוא ביאור על י"ג מידות של רבי ישמעאל, כולל דיונים בלוגיקה. יש הטוענים שאינו לרלב"ג משום שלא נכתב בסגנונו הפלוסופי. בשנת תש"ס הוציא אבירם רביצקי מהדורה ביקורתית של הספר כולל ביבליוגרפיה.
יצירתו > חבקבוק הנביא ומגילת סתרים

יש המייחסיל לרלב"ג את ספר חבקבוק הנביא, ספר פרודי בסגנון מקראי לפורים. לאחר הספר מופיעה מגילת סתרים, גרסה מוקדמת של "מסכת פורים". לאחר שתי הפרודיות מופיע קולופון המרמז ככל הנראה על זהות המחבר:
"מדרש הנביא הלבי"א ממשפחת המדקדקים/ייסדה בזמן אשר מחכמה ומכבוד הכל במאכל ובמשתה אדוקים/יבואו בה קושיות פירכות היקשות בעיות ודברים צדיקים/ותלמיד התלמידים גר-שם פיזרו הקריה ראש המחוקקים"
חלק מהחוקרים הוכיחו מהמילים "גר-שם" ו"הנביא הלביא" כי המחבר הוא רבי לוי בן גרשום, אך ייתכן כי המילה "גר-שם" רומזת לשמו של המדפיס ולא לשם המחבר. ישנם השערות נוספות לזהות המחבר.
יצירתו > ספרים נוספים שלא נדפסו

מחוקק ספון - פרוש על האגדות התמוהות בפרק חלק, הרשב"ש כותב בספרו מלחמת מצווה ש'החכם הכולל הפילוסוף האלוהי לוי בן גרשום קרובנו' חיבר חיבור ארוך על פרק זה שתוכן דבריו לא כנגלה, אך יש שיחסוהו לחכם אחר. כמו כן הרלב"ג בעצמו מספר שחיבר מבוא למשנה בשם יסוד המשנה, וכן פרוש למסכת ברכות, וביאור על סדר המצוות. בנוסף מיוחסים לרלב"ג מספר שירים, וידוי ותשובות, כתבים אלו לא נמצאו.
משפחתו

אביו, רבי גרשון בר שלמה מקטלוניא, מחבר ספר "שער השמים" על חכמת הטבע ותכונה.
סבו, רבי לוי בן אברהם בן חיים מווילפראנש. אך אין הדבר ברור.
סבו, הרמב"ן. אך נראה שעמדה זו נעוצה בחוסר הבנה של ספר היוחסין, והדבר מסופק.
בן דודו (נכד רבי לוי בן אברהם בן חיים) וגיסו (אח אשתו), רבי יהודה דילשפילש, שנקרא גם בשם "בונגואה דמורו" על שם הכפר שהיה מלווה בו. רבי יהודה זה, היה אבי סבתו (אם אביו) של רבי שמעון בן צמח דוראן, בעל התשב"ץ.
לקריאה נוספת

ר' לוי בן גרשום, מלחמות השם, מהדורה מדעית מוערת של מאמרים א–ד. מאמרים א–ב בעריכת עפר אליאור; מאמרים ג–ד בעריכת שארל (שלום) טואטי ז"ל ועפר אליאור, תל אביב תשע"ח.
ר' לוי בן גרשום, מלחמות השם, המאמר החמישי, החלק השני והחלק השלישי, המאמר השישי; בעריכת עפר אליאור. באר שבע: הוצאת ספרים של אוניברסיטת בן-גוריון בנגב, תשפ"א 2021.
ר' לוי בן גרשום, פירוש לשיר השירים, ההדיר מנחם קלנר, הוצאת אוניברסיטת בר-אילן
אברהם בן-יעקב, ר' לוי בן גרשון, ב"הד המזרח", 18 באוגוסט 1944.
אברהם בן עזרא, עיונים בחכמת הרלב"ג, מבוא ופרקי פרשנות וביאורים על התורה לפי סדר פרשיות השבוע, תוך הסתמכות על כתבי הרלב"ג, הוצאת "קרטוב" תשס"ז.
אסתי אייזנמן, "עקרונות חברתיים ומדיניים במשנתו של הרלב"ג", בתוך: בנימין בראון, מנחם לורברבוים, אבינועם רוזנק, ידידיה צ' שטרן (עורכים), על דעת הקהל - דת ופוליטיקה בהגות היהודית, מרכז זלמן שזר, 2012, עמ' 319–347.
אברהם גרוסמן, ״והוא ימשול בך? האשה במשנתם של חכמי ישראל בימי הביניים״, בהוצאת מכון מנדל והאוניברסיטה העברית בירושלים, 2011. עמ׳ 439-462
ביאור הרלב"ג לתורה - פרקי מבוא ברוך ברנר וכרמיאל כהן, הוצאת מעליות תש"פ.
כרמיאל כהן, פילוסוף, איש הלכה, ופרשן מקרא – ר' לוי בן גרשום וביאורו לתורה, שנתון לחקר המקרא והמזרח הקדום כ-2010.
נחמה (נימה) אדלרבלום, לימוד של גרסונידס בפרספקטיבה נכונה שלו, ניו-יורק: הוצאת אוניברסיטת קולומביה 1926 (באנגלית).
לואיס המילטון

סר לואיס קארל דייווידסון המילטון (באנגלית: Lewis Carl Davidson Hamilton; נולד ב-7 בינואר 1985) הוא נהג מרוצי מכוניות בריטי המתחרה עבור קבוצת פרארי באליפות פורמולה 1. הוא זכה בשבע אליפויות נהגים בפורמולה 1 בעונות 2008, 2014–2015, 2017–2020 ומחזיק בשיא הניצחונות בפורמולה 1 (103). החל מעונת 2025 יתחרה עבור קבוצת פרארי, כאשר התחרה לפני בקבוצת מרצדס.
המילטון הוא הנהג השחור הראשון (והיחיד נכון לשנת 2024) המתחרה בסבב. בעקבות זכייתו באליפות הראשונה, הוא הפך לנהג הצעיר ביותר שזכה בתואר (ב-2010 הקדים אותו סבסטיאן פטל) בשנת 2006 הוא זכה באליפות ה-GP2 האירופאית.
בשנת 2020 הופיע ברשימת 100 האנשים המשפיעים של מגזין טיים, ושבר את שיא הניצחונות של מיכאל שומאכר שעמד על 91 ניצחונות.
בשנת 2021 הוענק לו תואר אבירות מידי הנסיך צ'ארלס על תרומתו לקהילה. הנהג הבריטי הרביעי שמקבל תואר אבירות מהמלוכה הבריטי.
קריירה > שנים ראשונות

המילטון נולד בעיר סטיבנייג' בהרטפורדשייר, בריטניה, לאב ממוצא גרנדי ולאם אנגליה. הוא החל להתחרות במרוצי הקארטינג בגיל שמונה. כשנתיים לאחר מכן, בגיל עשר, זכה המילטון באליפות בריטניה. בעקבות זאת, הוזמן המילטון לאירוע סוף עונת המרוצים של השבועון הבריטי לספורט מוטורי Autosport. באירוע, ניגש המילטון לרון דניס (מבעלי קבוצת מקלארן) והודיע לו כי יום אחד יתחרה עבור קבוצתו בתור נהג באליפות הפורמולה 1. דניס הבטיח לו לעקוב אחרי ההתקדמות שלו ואכן, שלוש שנים לאחר מכן, כשהסתבר כי המילטון הוא בין המצטיינים במרוצי הקארטינג, החתים אותו רון דניס על חוזה ארוך טווח במסגרת תוכנית של הקבוצה שנועדה לקדם נהגים צעירים בעלי פוטנציאל.
ב-2002 השתתף המילטון לראשונה בסבב רציני יותר, סבב הפורמולה רנו הבריטי. שנה לאחר מכן, הוא זכה באליפות בסבב זה. הוא גם השתתף במספר מרוצים בפורמולה 3. ב-2003, התחרה המילטון בסבב האירופאי של פורמולה 3 וזכה באליפות זו ב-2005. בעקבות כך, עבר להתחרות ב-2006 בסדרת ה-GP2 הנחשבת לסדרה השנייה בטיבה אחרי הפורמולה 1 (הסדרה החליפה את סדרת הפורמולה 3000 שהייתה קיימת עד לשנתיים קודם לכן). המילטון זכה באליפות.
קריירה > פורמולה 1 > 2007–2012: מקלארן

ב-2007, הצטרף המילטון כנהג מן המניין לקבוצת מקלארן במסגרת סבב הפורמולה 1. הקבוצה החתימה באותה השנה את אלוף העולם של השנתיים האחרונות פרננדו אלונסו והמילטון הוגדר כנהג שני וכתקווה של הקבוצה לעתיד. אולם הופעותיו בעונה זו הפתיעו את עולם המרוצים, כולל בקבוצתו שלו. המילטון סיים את המרוץ הראשון שלו בפורמולה 1 במקום השלישי. במרוץ החמישי, שהתקיים בקנדה, זכה בפול פוזישן הראשון ולאחר מכן רשם גם את ניצחונו הראשון בקריירה ובמרוץ הבא אחריו רשם ניצחון שני. רצף של תשעה פודיומים נקטע כאשר במהלך מקצי הדירוג לגרנד פרי אירופה (במסלול נורבורגרינג שבגרמניה) נפגע בתאונה. הוא הועבר לבית חולים אך בסופו של דבר חזר, השתתף במרוץ וסיים במקום התשיעי. המילטון הוביל את טבלת הנהגים לאורך רוב העונה, למרוץ האחרון הגיע ביתרון של שבע נקודות על פני קימי רייקונן. טעויות, שנבעו מחוסר ניסיון, הובילו לכך שסיים את המרוץ רק במקום השביעי, מפסיד את האליפות בנקודה לרייקונן. בעקבות הצלחתו הבלתי צפויה, נוצרה במהלך העונה יריבות קשה בינו לבין בן קבוצתו אלונסו, שעזב בסיום העונה ועבר להתחרות בקבוצת רנו.
לאחר סיום העונה נתפס המילטון נוהג במהירות 196 קמ"ש באוטוסטרדה בצרפת ורישיון הנהיגה שלו נשלל.
את עונת 2008 פתח המילטון בזינוק מהפול פוזישן ורשם ניצחון במרוץ הראשון. לאחר שני מרוצים איבד את המקום הראשון בדירוג לקימי רייקונן, אך הצליח לשוב ולכבוש אותו לאחר זכייה בגרנד פרי מונקו. בשני המרוצים הבאים איבד נקודות רבות והדרדר למקום הרביעי בדירוג. לאורך כל המחצית השנייה של העונה התפתח קרב צמוד עם פליפה מאסה, קרב שהגיע לשיאו ערב המרוץ האחרון. המילטון הוביל את הטבלה בפער של 7 נקודות וידע שעליו לסיים בין חמשת הראשונים על מנת להבטיח את האליפות. שתי הקפות לפני סיום המרוץ נעקף על ידי סבסטיאן פטל וירד למקום השישי כאשר מאסה מוביל במרוץ. המילטון הצליח לבצע עקיפה בפנייה האחרונה, לסיים את המרוץ במקום החמישי ולהפוך לאלוף הצעיר ביותר שזוכה בתואר. בעקבות הזכייה באליפות הוענק להמילטון תואר אבירות מידי מלכת אנגליה.
העונה שלאחר הזכייה בתואר לא האירה להמילטון פנים. בתשעת המרוצים הראשונים של עונת 2009 הצליח לצבור רק 9 נקודות, ללא אף פודיום. במחצית השנייה של העונה התגבר קצב צבירת הנקודות עם ניצחון בהונגריה, ניצחון בגרנד פרי סינגפור ושלושה פודיומים. את העונה סיים במקום החמישי עם 49 נקודות בלבד. עונת 2010 הייתה רבת תהפוכות עבור המילטון שהצליח לעלות למקום הראשון בדירוג לאחר המרוץ השמיני בעונה בו השיג את ניצחונו השני ברציפות. לאחר מרוץ הונגריה ירד למקום השני לאחר שפרש מהמרוץ, אך שב למקום הראשון מרוץ לאחר מכן, אך בשני המרוצים הבאים נאלץ לפרוש ולא צבר נקודות. את העונה סיים במקום הרביעי.
עונת 2011 הייתה בשליטה מוחלטת של סבסטיאן פטל שהוביל את העונה מהמרוץ הראשון, עובדה שגרמה להמילטון להכריז על כך שהמאבק סגור, כבר לאחר שמונה מרוצים. במהלך העונה ניצח בשלושה מרוצים והשיג עוד 3 פודיומים, אך סיים את העונה במקום החמישי. בהרבה מהמרוצים לואיס התנגש עם פליפה מאסה. את עונת 2012 פתח עם שלושה פודיומים רצופים והשיג 45 נקודות, אך בשלושת המרוצים הבאים צבר רק עוד 18 נקודות. הוא ניצח במרוץ השביעי, שהתקיים בקנדה ובהמשך העונה רשם ניצחונות גם בהונגריה, איטליה וארצות הברית, אך מלבד הניצחונות הללו לא הצליח להגיע אל הפודיום עד סיום העונה. בנוסף, במהלך העונה נאלץ לפרוש מחמישה מרוצים ואת העונה סיים במקום הרביעי.
טבעונות ופעילות למען בעלי חיים

המילטון הוא טבעוני ופעיל לקידום תזונה מהצומח. בריאיון ל-BBC ב-2017 הסביר את הבחירה שלו בטבעונות בשיקולים אקולוגיה, בריאות ומצפון.
ב-2019 השתתף בהפקת הסרט כוח טבעי, העסק ביתרונות של תזונה מהצומח לספורטאים.
המילטון אף פנה להנהלת מרצדס בבקשה להפסיק את השימוש בעור במכוניות החברה. בתגובה מסרה החברה כי היא בוחנת את המעבר לשימוש בחומרי חלופיים. המילטון התבטא גם בסוגיות נוספות של הגנה על בעלי חיים, כגון נגד ציד הלווייתנים באיי פארו.
מרוצים > אליפות אירופה בפורמולה 3

| שנה | קבוצה | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | מיקום | נקודות |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2004 | מנור מוטורספורט | גרמניה 1 11 | גרמניה 2 6 | פורטוגל 1 פרש | פורטוגל 2 9 | איטליה 1 פרש | איטליה 1 5 | צרפת 1 4 | צרפת 2 7 | גרמניה 1 1 | גרמניה 1 3 | צרפת 1 פרש | צרפת 2 21 | גרמניה 1 3 | גרמניה 2 4 | הולנד 1 3 | הולנד 2 6 | צ'כיה 1 7 | צ'כיה 2 4 | גרמניה 3 2 | גרמניה 4 6 | 5 | 68 |
| 2005 | ASM פורמולה 3 | גרמניה 1 1 | גרמניה 2 3 | צרפת 1 1 | צרפת 2 1 | בלגיה 1 נפסל | בלגיה 2 1 | מונקו 1 1 | מונקו 2  1 | גרמניה 1 3 | גרמניה 2 1 | גרמניה 1 1 | גרמניה 2 1 | גרמניה 1 12 | גרמניה 2 1 | הולנד 1 פרש | הולנד 2 1 | גרמניה 1 1 | גרמניה 2 1 | גרמניה 3 1 | גרמניה 4 1 | 1 | 172 |
מרוצים > GP2

| שנה | קבוצה | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | מיקום | נקודות |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2006 | ART GP | ולנסיה 2 | ולנסיה 6 | סן מרינו נפסל | סן מרינו 10 | גרמניה 1 | גרמניה 1 | ספרד 2 | ספרד 4 | מונקו 1 | בריטניה 1 | בריטניה 1 | צרפת 19 | צרפת 5 | גרמניה 2 | גרמניה 3 | הונגריה 10 | הונגריה 2 | טורקיה 2 | טורקיה 2 | איטליה 3 | איטליה 2 | 1 | 114 |
במוצאי יום מנוחה

"בְּמוֹצָאֵי יוֹם מְנוּחָה" הוא שמו של פיוט המושר בקרב קהילות רבות בעם ישראל ונהוג לשירו במוצאי שבת. כותב הפיוט הוא הרב יעקב מלוניל (שחי ופעל במאה ה-12).
כותב הפיוט

כפי שמעיד האקרוסטיכון, הרב יעקב הוא כותב הפיוט. בנוסח המקובל של הפיוט, האקרוסטיכון הוא "יעקב מנוי", אולם בנוסח הנמצא בכתבי היד (והוא הנוסח המובא כאן) של הפיוט האקרוסטיכון הוא 'יעקב מן יריחו', אך אין הכוונה לעיר יריחו שבארץ ישראל, אלא לעיר לוניל מפרובאנס שבדרום צרפת, שקיבלה את הכינוי 'יריחו' בפיהם של היהודים (משום ש-Luna משמעו ירח).
בכתב יד מחזור רוטשילד (נוסח רומא) מובא נוסח אחרת קצת. עם
ב'מוצאי - יאתה - עת דודים - קרא ישע - בת ציון -
מעיינות אזי יזובון - נחי עמך - יהי החודש - ידידים פליטי חרץ - ראה עניי ואל קשיי -
חזק ימלא - זה אלקינו קוינו גבורתו - קול צהלה וקול רינה.
תוכן הפיוט

בפיוט בולטים כמה וכמה דברים; העצב ואת הדבר הזה ניתן ללמוד ממשפטיו של הפיוט; "בְּמוֹצָאֵי יוֹם מְנוּחָה / הַמְצֵא לְעַמְּךָ רְוָחָה / שְׁלַח תִּשְׁבִּי לְנֶאֱנָחָה / וְנָס יָגוֹן וַאֲנָחָה" ויש הסוברים שבגלל המשפטים הללו החלק של הפיוט המדבר על הגאולה מקבל משמעות אחרת ושונה. הכותב, מבליט את צפייתו לביאת הגואל (המשיח) וגם לביאתה של השמחה המובטחת שתבוא עם הגואל.
את סוף הפיוט (המקורי) חותמות מילים מן השורש ש.מ.ח. בשל המשפטים הללו; "יְהִי הַחֹדֶשׁ הַזֶּה / כִּנְבוּאַת אֲבִי חוֹזֶה / וְיִשָּׁמַע בְּבַיִת זֶה / קוֹל שָׂשׂוֹן וְקוֹל שִׂמְחָה" היו שחשבו כי הפיוט נכתב למוצאי שבת של ראש חודש או למוצאי שבת שמברכים בה את הלבנה.
במוצאי יום מנוחה (מחזור רוטשילד)
פייג' ספארה

| --- | --- |

 לידה:  9 באוגוסט 1989 (בת 35) ושינגטון, פנסילבניה, ארצות הברית 
 מדינה:  ארצות הברית 
 תקופת הפעילות:  מ-2010 
 מקום לימודים:  מכללת מרימאונט מנהטן  Point Park University 
 פרופיל ב-IMDb
 
פייג' ספארה (באנגלית: Paige Spara; נולדה ב-9 באוגוסט 1989) היא שחקנית אמריקאית הידועה בעיקר בזכות תפקידיה הראשיים בתור אודרי פיאטיגורסקי בסיטקום המשפחתי של ABC "קווין מהעבודה" ולאה דילאלו בדרמה הרפואית של ABC "הרופא הטוב".
ביוגרפיה

ספארה נולדה בוושינגטון, פנסילבניה, ארצות הברית לקווין ספארה, בעלים של מספרה וקים ספארה שיננית. היא הילדה האמצעית, יש לה אחות גדולה בשם טיילור ואח צעיר בשם ג'סי.
היא החלה לשחק בגיל 12 כשהצטרפה לתיאטרון לילדים. היא המשיכה לשחק בתיכון וושינגטון, שם סיימה את לימודיה בשנת 2008. משם, היא המשיכה להופיע בתיאטרון הקהילתי של פיטסבורג ובתיאטרון אירונדיל בניו יורק.
ספארה למדה באוניברסיטת פוינט פארק בפיטסבורג במשך שנתיים, שם למדה משחק לפני שעברה למכללת מרימאונט מנהטן, שם קיבלה תואר בהצגה בתיאטרון ב-2012.
לפני שזכתה בתפקידי קולנוע או טלוויזיה כלשהם, היא הייתה מדריכה לסיור באוטובוס של "אחת שיודעת" בעיר ניו יורק ותמונתה הוקרנה כהולוגרמה המקבלת את פני המבקרים והמטיילים בנמל התעופה הבינלאומי וושינגטון דאלס בדאלס, וירג'יניה. בנוסף, היא הופיעה בפרסומות של Forevermark Jewelry, Sally Hansen nails ופולקסווגן גולף.
בעקבות תפקידים בסרטים קצרים "רחוב פרוספקט" ב-2010 וב"מה שמקלחות מביאות" ו"אחרי ההוריקן" ב-2014, הגיע התפקיד הראשי הראשון של ספארה ב-2015 בתור אודרי פיאטיגורסקי בסיטקום המשפחתי של ABC "קווין מהעבודה" בתור שותפתו לעבודה של קווין (נח ריד) ריס דאלי. התוכנית רצה במשך 10 פרקים עד שבוטלה רשמית באותה שנה.
ב-2017, לספארה היה תפקיד קטן כברמנית בסרט "כולם חוזרים הביתה" בכיכובה של ריס ווית'רספון.
זמן קצר לאחר מכן, היא לוהקה לתפקיד משנה בדרמה הרפואית של ABC "הרופא הטוב" בתור לאה דילאלו, החברה הטובה ביותר ומושא האהבה ואשתו לעתיד של הגיבור שון מרפי (בגילומו של פרדי היימור). החל מהעונה השנייה עברה ספארה לתפקיד קבוע, אותו ביצעה במשך שבע עונות הסדרה עד 2024.
בשנת 2017, לספארה היה תפקיד בקליפ של הזמר לאוב "I Like Me Better".
בשנת 2020, ספארה ביימה ושיחקה בקליפ של Sidny X Chaix "רק חברים".
פילמוגרפיה

| בקולנוע> שנה | בקולנוע> שם הסרט | בקולנוע> תפקיד | בקולנוע> הערות |
| --- | --- | --- | --- |
| 2010 | רחוב פרוספקט | קאמילה | סרט קצר |
| 2014 | מה שמקלחות מביאות | ליאה | סרט קצר |
| 2014 | אחרי ההוריקן | צ'רלי | סרט קצר |
| 2015 | אודישן | בתפקיד עצמה | דוקיומנטרי |
| 2017 | כולם חוזרים הביתה | מוזגת בבר |  |
| 2020 | היא בפורטלנד | מאלורי |  |
| 2021 | ראמן מעופש | שרלוט | סרט קצר |
| בטלוויזיה> שנה | בטלוויזיה> תוכנית | בטלוויזיה> תפקיד | בטלוויזיה> הערות |
| --- | --- | --- | --- |
| 2015 | קווין מהעבודה | אודרי פיאטגורסקי | תפקיד ראשי, 10 פרקים |
| 2017–2024 | הרופא הטוב | ליה דילאלו | תפקיד משני (עונה 1) תפקיד ראשי (עונה 2 והילך) |
| וידאו קליפ> שנה | וידאו קליפ> שם השיר | וידאו קליפ> אמן | וידאו קליפ> הערות |
| --- | --- | --- | --- |
| 2017 | "I Like Me Better" | לאוב |  |
| 2020 | "Just Friends" | Sidny X Chaix | במאית |
הערות שוליים

↑  Miranda Siwak, The Good Doctor’s Paige Spara: Inside a Day in My Life, Us Weekly, ‏2022-12-11 (באנגלית אמריקאית)
↑  Lauv - I Like Me Better [Official Video], נבדק ב-2023-02-08
↑  Sidny X Chaix - Just Friends, נבדק ב-2023-02-08
| --- | --- |
בקרת זהויות :  LCCN: no2021127337  SUDOC: 267278535  VIAF: 6230163570592816620000   WorldCat (עם VIAF): 6230163570592816620000
מגבון לח

מגבון לח מבד
מגבון לח הוא פיסת בד (בעיקר בד לא ארוג) או נייר הספוג בחומרים שונים, שהשימוש בו הוא בדרך כלל לצורך ניקוי או חיטוי.
המצאה

האמריקאי ארתור ג'וליוס נחשב כממציא המגבונים הלחים. ג'וליוס היה קפדן בניקיון ולא אהב שאצבעותיו נעשות דביקות אחרי אכילה במסעדה או בבית. הוא חשב כי מפית רטובה וחד פעמית תעשה עבודה לא פחות טובה מהמפית הסטנדרטית או ממים וסבון. הוא עבד בתעשיית הקוסמטיקה והחל לייצר את המגבון הלח הראשון בעזרת מכונה פשוטה, בשנת 1957 בלופט במנהטן. ג'וליוס רשם כסימן מסחר את שם המותג Wet-Nap בשנת 1958 (מוצר שעדיין נמצא בשימוש מאז). הוא חשף את המצאתו בתערוכת המסעדות הלאומית של 1960 בשיקגו ובשנת 1963 החל למכור מוצרי Wet-Nap להרלנד סנדרס, מייסד רשת המזון המהיר KFC, שמעודדת את לקוחותיה לאכול עם הידיים. הוא הציעה שכחלק מהשירות יוגש לכל סועד גם מגבון לח. סנדרס התלהב וביצע הזמנה ראשונה.
לאחר מכן חברות מוצרי צריכה דוגמת קימברלי קלארק ופרוקטר אנד גמבל החלו לייצר ולמכור את המגבונים הלחים בקופסאות פלסטיק עגולות שהציעו מגבונים בשרשרת. הפופולריות של המגבונים גדלה, ועמה גם הביקוש. במקביל, בגלל שיפורים טכנולוגיים והתייעלות בייצור, ירד גם המחיר. במשך השנים מאז פותחו ושווקו מגבונים לחים מסוגים שונים למטרות שונות.
סוגים ושימושים

אף על פי שסוג החומר ממנו עשוי המגבון הוא בעל חשיבות מסוימת, עיקר פעולתו תלויה בטיב החומרים בהם הוא ספוג. למשל, מגבונים לניקוי הידיים מכילים על פי רוב דטרגנטים שונים או אלכוהול; מגבונים לצורכי החתלה של תינוקות מכילים חומרים המרגיעים את העור ומונעים תפרחת; ומגבונים לניקוי העיניים מכילים חומרים מונעי דלקות עיניים.
התרכובות הספוגות במגבונים לרוב מוגנות בפטנט ומיוצרות על ידי חברות תרופות המתמחות בתרופות מדף ללא מרשם.
מגבונים לחים באריזות בודדות מחולקים ללקוחות של מסעדות, בעיקר אלה שבהן האכילה נעשית בידיים, לצורך ניקוי לפני הסעודה או לאחריה. חברות תעופה מגישות לנוסעים מגבונים לחים לצורך רענון לקראת הנחיתה. מגבונים לחים מנייר עבה משמשים בעיקר לניקוי תינוקות בעת החתלה. בפועל משמשים מגבונים הנמכרים לניקוי תינוקות גם למטרות אחרות, כגון ניקוי כלים סניטריים או רהיטים בבית. במדינות רבות נמכרות אריזות של מגבונים לחים המיועדים לניקוי אובייקטים ספציפיים - כמו משטחי עבודה במטבח, אסלות, ואפילו בעלי חיים.
מגבונים לחים המיועדים לניקוי על פי רוב ספוגים במים, לעיתים בתוספת בושם או חומרי ריח אחרים. מגבונים המיועדים לחיטוי על פי רוב ספוגים באיזופרופיל אלכוהול. מגבונים לחים המיועדים ללקוחות מסעדות ארוזים, לרוב, כל אחד בנפרד. מגבונים המיועדים לטיפול בתינוקות ארוזים בחבילות שבחלקן עשרות עד מאות יחידות.
בישראל מספר מפעלים המייצרים מגבונים, בהם "אבגול", "על-בד" ו"ספאנטק".
מי שתרם לשיפור המוצר והפצתו בארץ ובאירופה הוא קיבוץ משואות יצחק, שהחל לייצרו ב- 1985 במפעל "על בד" תחת המותג Fresh Ones. הדטרגנטים והחומרים המשמרים הוחלפו במרכיבים טבעיים יותר. עם הזמן נוספו שימושים נוספים למגוון מטרות כמו תחומי ניקיון וקוסמטיקה. במקור המוצר יועד כולו לשימוש עבור תינוקות וכיום רק 50% מהייצור מיועדים למטרה זו. במפעל על-בד עובדים על פיתוח מגוון מוצרים עתידיים וביניהם מגבונים למכונות כביסה, להגנה מיתושים ולטיפוח הפנים, ומגבונים ייעודיים לחולי סוכרת.
היבטים סביבתיים וכלכליים

בשנים האחרונות עולה המודעות להשלכות הסביבתיות של השימוש במגבונים לחים. תהליך ההפקה נעשה על ידי יציקת תערובת צלולוזה (תאית) באופן שמבטיח קבלת עיסה צפופה של שתי וערב, בעלת עמידות למאמצים חיצוניים. עובדה זו משפיעה על אופן ומשך התפרקותו של המגבון. כל סוגי המגבונים הלחים, גם אלה המכונים "מתכלים", מתכלים לאט לאין ערוך יותר מניר טואלט וזאת בשל צפיפות החומר ואופן עיבודו, וכן בשל העובדה שלעיסה מוסף גם פלסטיק לשיפור העמידות. בכמויות גדולות השימוש במגבונים הופך למפגע סביבתי משמעותי. בישראל צורכים מדי שנה כ-3.1 מיליארד מגבונים.
מגבונים לחים שנזרקים לאסלה הביתית סותמים לעיתים קרובות את הצנרת הביתית או את צינורות הביוב העירוניים. מגבונים שלא נתקעים בדרך, מגיעים אל מפעלי הטיהור כגון מפעל השפד"ן, ונעצרים על ידי מגובי ענק בתחילת הליך טיהורם של המים. פינוי הגבבה השנתי ממפעל השפד"ן עולה מאות אלפי שקלים בשנה.
עלות פתיחת הסתימות שיוצרים המגבונים מסתכמת בכ-100 מיליון פאונד בשנה בבריטניה, 18 מיליון דולר בניו יורק וכ-12 מיליון שקל בשנה בגוש דן.
הדרך היחידה להימנע מהנזק לצנרות מלבד אי-שימוש במגבונים היא השלכתם לפח האשפה או לקומפוסט. רק מגבונים שאינם מכילים פלסטיק מתפרקים בקומפוסט. עם זאת, דרושים תנאים מיוחדים להתפרקותם, על פי תלות בסוג החומר.
הערות שוליים

1 2  טלי חרותי-סובר, סליחה, יש לך מגבון?, באתר TheMarker‏, 22 בדצמבר 2015
↑  Bruce Horovitz, More consumers whip out wet wipes, USA Today 11.7.2002
↑  מיכאל רוכוורגר, החברה שהאיצה מ-15 ל-50 מיליארד דולר ועצרה - וחברות המגבונים שמנגבות את הדמעות, באתר TheMarker‏, 10 בדצמבר 2021
↑  חדשנות ישראלית | ISRAELI INNOVATIONS, באתר CallText
1 2  בעיה שלא נשטפת באסלה, באתר זווית, ‏11 ביוני 2018
↑  קורין אלבז-אלוש, צפו: יותר מטון מגבונים הוצאו מהביוב בתל אביב, באתר ynet, 4 בדצמבר 2022
יובל בגנו, ‏אלפים בשנה: הסיבה המרכזית לסתימות ביוב – מגבונים לחים, באתר מעריב אונליין, 17 בפברואר 2022
↑  יעל פרידסון, צפו: כמות ענקית של מגבונים נשלפת ממכון טיהור בי-ם, באתר ynet, 22 בדצמבר 2019
↑  אור רביד, ‏"הסכנה הגדולה ביותר לתשתיות": יותר מטון מגבונים הוצאו מהביוב בגוש דן. צפו, באתר ‏מאקו‏, 4 בדצמבר 2022